ก.ล.ต.รื้อเกณฑ์อินไซเดอร์
ก.ล.ต. เตรียมแก้ไขเพิ่มเติม พ.ร.บ. หลักทรัพย์ฯ ที่เกี่ยวกับการซื้อขายอันไม่เป็นธรรมและการเชื่อมโยงตลาดทุน
19 ก.ย. 2554

ก.ล.ต. เตรียมแก้ไขเพิ่มเติม พ.ร.บ. หลักทรัพย์ฯ ที่เกี่ยวกับการซื้อขายอันไม่เป็นธรรมและการเชื่อมโยงตลาดทุน 
สำนักงานคณะกรรมการกำกับหลักทรัพย์และตลาดหลักทรัพย์(ก.ล.ต.)แจ้งว่า มีแนวคิดที่จะแก้ไขเพิ่มเติม พ.ร.บ. หลักทรัพย์และตลาดหลักทรัพย์ พ.ศ. 2535 ในส่วนของการกระทำอันไม่เป็นธรรมเกี่ยวกับการซื้อขายหลักทรัพย์ และเพื่อรองรับการเชื่อมโยงตลาดทุนไทยกับตลาดทุนโลก ให้สอดคล้องกับแผนพัฒนาตลาดทุนไทย  โดยเปิดรับฟังความคิดเห็นจนถึงวันที่ 25 กันยายน 2554
 




ในส่วนของการกระทำอันไม่เป็นธรรมเกี่ยวกับการซื้อขายหลักทรัพย์ มีการเสนอที่จะแก้ไข ดังนี้ 
1) การใช้ข้อมูลภายในเพื่อการซื้อขายหลักทรัพย์  โดยปรับปรุงองค์ประกอบความผิดให้กระชับ เข้าใจง่าย และครอบคลุมบุคคลที่แม้มิใช่บุคคลภายใน แต่ใช้ข้อมูลภายในที่ได้จากบุคคลอื่นมาทำการซื้อขายหลักทรัพย์ด้วย  
2) การเผยแพร่ข้อมูลอันเป็นเท็จ (dissemination of false or misleading information) โดยกำหนดองค์ประกอบความผิดเรื่องนี้ขึ้นใหม่ ให้ครอบคลุมผู้กระทำผิดและลักษณะการกระทำความผิดที่กว้างขึ้น รวมถึงเพิ่มฐานความผิดเกี่ยวกับการบอกกล่าวหรือเผยแพร่การคาดการณ์โดยใช้ข้อมูลที่บิดเบือน 
3) การทำให้ตลาดหรือราคาหลักทรัพย์มีสภาพผิดไปจากภาวะปกติ โดยแยกการกระทำที่มีลักษณะเป็นการสร้างภาพที่ทำให้เกิดความเข้าใจผิดเกี่ยวกับสภาพตลาด (false or misleading impression) ออกจากการกระทำ ที่มีลักษณะเป็นการควบคุมราคาซื้อขายหลักทรัพย์ (price positioning) ให้ชัดเจน โดยการกระทำลักษณะหลังจะมีระดับโทษที่สูงกว่า
สำหรับการปรับปรุง พ.ร.บ. หลักทรัพย์ฯ เพื่อสนับสนุนการเชื่อมโยงตลาดทุนไทยกับตลาดทุนโลกนั้น เป็นการลดอุปสรรคและเพิ่มประสิทธิภาพการบังคับใช้กฎหมาย  โดยมีแนวคิดจะให้บริษัทต่างประเทศที่ได้รับอนุญาตจาก ก.ล.ต. ให้เสนอขายหลักทรัพย์ที่ออกใหม่ ได้รับการผ่อนปรนเรื่องการเปิดเผยข้อมูลฐานะการเงินและ ผลการดำเนินงาน  หลักเกณฑ์การบริหารกิจการ  และการเข้าถือหลักทรัพย์เพื่อครอบงำกิจการ โดยบริษัทต่างประเทศนั้นต้องปฏิบัติตามกฎหมายต่างประเทศซึ่งมีมาตรการคุ้มครองผู้ลงทุนในแนวทางเดียวกับ พ.ร.บ. หลักทรัพย์ฯ   
พร้อมกันนี้ได้เสนอแก้ไขข้อกำหนดให้สามารถลงโทษบุคคลที่กระทำผิด พ.ร.บ. หลักทรัพย์ฯ ในต่างประเทศ ซึ่งมีผลให้ผู้ลงทุนหรือตลาดทุนในประเทศได้รับผลกระทบ ไม่ว่าบุคคลดังกล่าวจะกระทำ ในฐานะตัวการ ผู้สนับสนุน หรือผู้ใช้ให้กระทำความผิดก็ตาม